CGH เผยเพิ่มทุน 3.3 พันลบ.เสริมธุรกิจแกร่ง กำหนดจองซื้อ 22-28 พ.ค.นี้
CGH นำเงินเพิ่มทุน 3.3 พันลบ.ขยายธุรกิจเสริมแกร่ง กำหนดจองซื้อ 22-28 พ.ค.นี้
18 พ.ค. 2558

นายทอมมี่ เตชะอุบล ประธานเจ้าหน้าที่บริหาร บริษัท คันทรี่ กรุ๊ป โฮลดิ้งส์ จำกัด (มหาชน) หรือ CGH เปิดเผยว่า ที่ประชุมสามัญผู้ถือหุ้นประจำปี 2558 มีมติอนุมัติเพิ่มทุนจดทะเบียนจำนวน 2,993,933,974 บาท จากทุนจดทะเบียนเดิม 4,021,637,396 บาท เป็นจำนวน 7,015,571,370 บาท
โดยออกหุ้นสามัญเพิ่มทุนจำนวน 2,993,933,974 หุ้น มูลค่าที่ตราไว้ (พาร์) หุ้นละ 1 บาท จัดสรรให้กับผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ในราคาเสนอขายหุ้นละ 1.30 บาททั้งนี้ กำหนดวันจองซื้อและชำระราคาหุ้นในวันที่ 22-28 พ.ค.2558 (รวม 5 วันทำการ)
สำหรับในกรณีที่หุ้นสามัญเพิ่มทุนเหลือจากการจัดสรรให้แก่ผู้ถือหุ้น ให้จัดสรรและเสนอขายให้แก่บุคคลในวงจำกัด และ/หรือผู้ลงทุนสถาบัน และ/หรือนักลงทุนอื่น โดยกำหนดราคาขายไม่ต่ำกว่าหุ้นละ 1.66 บาท ซึ่งจะเสนอขายครั้งเดียว หรือหลายครั้งก็ได้ ขึ้นอยู่กับความเหมาะสมของสภาวะตลาดเงิน และตลาดทุน เพื่อให้บริษัทได้รับประโยชน์สูงสุด
ทั้งนี้ การเพิ่มทุนในครั้งนี้มีวัตถุประสงค์เพื่อนำเงินไปใช้เป็นเงินทุนหมุนเวียน และเสริมสภาพคล่อง ซึ่งจะทำให้โครงสร้างเงินทุน และฐานะทางการเงินของบริษัทฯมีความแข็งแกร่ง ทำให้สามารถเลือกลงทุนในโครงการขนาดใหญ่ซึ่งให้ผลตอบแทนที่เหมาะสมได้มากยิ่งขึ้น
ขณะเดียวกันยังเป็นการเตรียมความพร้อมในการขยายธุรกิจและการลงทุน ที่ให้ผลตอบแทนที่เหมาะสมแก่ผู้ถือหุ้นเพื่อรองรับการเปิดเสรีประชาคมเศรษฐกิจอาเซียนในปลายปีนี้ ซึ่งจะช่วยเสริมสร้างศักยภาพ และความสามารถในการทำกำไรของบริษัท
นอกจากนี้ ภายหลังจากที่บริษัทได้ดำเนินการออกและเสนอขายหุ้นเพิ่มทุนของบริษัทต่อผู้ถือหุ้นตามสัดส่วนจำนวนหุ้นที่ผู้ถือหุ้นแต่ละรายถือหุ้น (Right Offering) เป็นที่เรียบร้อยแล้วรวมถึงบริษัทได้จดทะเบียนเปลี่ยนแปลงทุนชำระแล้วต่อกระทรวงพาณิชย์เสร็จสิ้น
บริษัทจะออกใบสำคัญแสดงสิทธิเป็นจำนวนทั้งสิ้นไม่เกิน 427,704,853 หน่วย ให้แก่ผู้ถือหุ้นเดิมของบริษัทตามรายชื่อผู้ถือหุ้นซึ่งปรากฏในสมุดทะเบียนผู้ถือหุ้นของบริษัท ณ วันที่ตามที่จะกำหนดโดยคณะกรรมการบริษัท เพื่อเป็นการตอบแทนผู้ถือหุ้นของบริษัทหลังจากดำเนินการเพิ่มทุนแล้วเสร็จ